b"\n_START_ARTICLE_\nPepito Arriola\n_START_SECTION_\nTraject\xc3\xb2ria\n_START_PARAGRAPH_\nFill de soltera de Josefa Rodr\xc3\xadguez Carballeira, va ser inscrit en el registre en Betanzos amb els cognoms de la seva mare per no tenir pare conegut, de tal manera que sempre va ser conegut pel segon cognom del seu avi matern, d'origen basc. Quan la seva mare es va traslladar a Madrid, es va quedar a c\xc3\xa0rrec de la seva tieta, Aurora Rodr\xc3\xadguez Carballeira, que va ser qui el va educar. Despr\xc3\xa9s de descobrir les seves habilitats, la mare el va reclamar i se'l va portar a Madrid al comen\xc3\xa7ament de novembre de 1899, on comen\xc3\xa7a una fulgurant carrera com a pianista._NEWLINE_El seu primer concert es va celebrar el 4 de desembre de de 1899 a la casa dels senyors Montano, assistint unes 300 persones i incloent al programa la Marxa Reial i l'Alborada de Pascual Veiga Iglesias. Va tocar a l'Ateneo de Madrid el 2 de febrer de 1900 i va oferir un concert amb sis obres pr\xc3\xb2pies aquest mateix any en el Palau Reial. La reina regent, Maria Cristina, el va apadrinar i pagar els seus estudis musicals. La mare i el fill es van traslladar a Alemanya en 1902. Va estudiar al conservatori de Berl\xc3\xadn amb Richard Strauss i va tocar amb la Filharm\xc3\xb2nica de Berl\xc3\xadn sota la direcci\xc3\xb3 d'Arthur Nikisch, sent escollit pianista de la cort de Guillem II. Va donar gires arreu del m\xc3\xb3n amb enorme \xc3\xa8xit, incloent els Estats Units (Metropolitan i Carnegie Hall entre altres) i una extensa gira per Cuba en 1910. Va ser una de les figures de la m\xc3\xbasica alemanya de l'\xc3\xa8poca, fins que en 1946 va haver de tornar a Espanya, on no va tornar a tenir el mateix \xc3\xa8xit d'antany i sempre seria \xc2\xabPepito, el nen prodigi\xc2\xbb."